**DĖL ROKIŠKIO RAJONO SAVIVALDYBĖS 2020 METŲ SOCIALINIŲ PASLAUGŲ**

**PLANO PATVIRTINIMO**

2020 m. balandžio 24 d. Nr.

Rokiškis

 Vadovaudamasi Lietuvos Respublikos vietos savivaldos įstatymo 6 straipsnio 12 punktu ir 16 straipsnio 4 dalimi, Lietuvos Respublikos socialinių paslaugų įstatymo 13 straipsnio 3 dalimi, Socialinių paslaugų planavimo metodikos, patvirtintos Lietuvos Respublikos Vyriausybės 2006 m. lapkričio 15 d. nutarimu Nr. 1132 ,,Dėl Socialinių paslaugų planavimo metodikos patvirtinimo“, 11 ir 33 punktais, Rokiškio rajono savivaldybės taryba n u s p r e n d ž i a:

 Patvirtinti Rokiškio rajono savivaldybės 2020 metų socialinių paslaugų planą (pridedama).

 Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

 Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Zita Čaplikienė

PATVIRTINTA

 Rokiškio rajono savivaldybės tarybos

 2020 m. balandžio 24 d. sprendimu Nr. TS-

**ROKIŠKIO RAJONO SAVIVALDYBĖS 2020 M. SOCIALINIŲ PASLAUGŲ**

 **PLANAS**

**I. ĮVADAS**

**1. Bendra informacija**

 Rokiškio rajono savivaldybės socialinių paslaugų 2020 metų planas (toliau – Planas) rengiamas vadovaujantis 2006 m. lapkričio 15 d. Lietuvos Respublikos Vyriausybės nutarimu Nr. 1132 ,,Dėl Socialinių paslaugų planavimo metodikos patvirtinimo“, Lietuvos Respublikos socialinės apsaugos ir darbo ministerijos 2007 m. balandžio 12 d. įsakymu Nr. A1-104 patvirtinta socialinių paslaugų plano forma ir socialinių paslaugų efektyvumo vertinimo kriterijais, taip pat Lietuvos Respublikos socialinės pasaugos ir darbo ministerijos 2014 m. gruodžio 16 d. rašto Nr. (19.6-33) SD-9307 rekomendacijomis dėl socialinių paslaugų planavimo.

 Šio plano tikslai atitinka Lietuvos Respublikos socialinės apsaugos ir darbo ministerijos pagrindinį tikslą – siekti efektyvios socialinės apsaugos bei užtikrinti socialiai pažeidžiamų gyventojų grupių integraciją, taip pat prisideda prie Vyriausybės prioriteto ,,Kelti žmonių gerovę, stiprinti šeimą, mažinti skurdą ir socialinę atskirtį, didinti geros kokybės užimtumą, užtikrinti sveiką ir saugią aplinką, siekti tolesnės kaimo ekonominės ir socialinės plėtros“ įgyvendinimo.

 Rokiškio rajono savivaldybės 2020 metų socialinių paslaugų planas atitinka Rokiškio rajono savivaldybės strateginio veiklos plano Socialinės paramos ir sveikatos apsaugos paslaugų kokybės gerinimo programos uždavinius ir tikslus.

**2. Socialinių paslaugų teikimo ir plėtros tikslai**

 Rokiškio rajono savivaldybės socialinių paslaugų teikimo ir plėtros tikslai:

 užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarioms paslaugoms. Teikti socialinės priežiūros paslaugas, siekiant kuo ilgiau išlaikyti šių asmenų savarankiškumą kasdieninėje veikloje;

 gerinti socialinių įgūdžių ugdymo ir palaikymo paslaugų teikimo kokybę socialinių problemų turinčioms šeimoms ir jose gyvenantiems vaikams, siekiant kuo geresnių rezultatų, kad būtų užtikrintas šių šeimų savarankiškumo ugdymas kasdieniniame gyvenime;

 vystyti dienos ir trumpalaikės socialinės globos paslaugas institucijoje ir namuose, siekiant išvengti socialinės atskirties; tęsti projekto įgyvendinimą ,,Integrali pagalba į namus“, sukuriant ir plėtojant kokybiškos integralios pagalbos (socialinės globos ir slaugos) teikimo namuose sistemą neįgaliems asmenims ir senyvo amžiaus asmenims, gyvenantiems Rokiškio rajono savivaldybės teritorijoje;

 organizuoti socialinės reabilitacijos paslaugų neįgaliesiems bendruomenėje projektų vertinimą ir įgyvendinimą;

 formuoti vieningą kompleksinę socialinių paslaugų organizavimo ir teikimo sistemą, įgyvendinti Europos Sąjungos fondų investicijų veiksmų programos priemonės ,,Kompleksinės paslaugos šeimai“ projektą;

 gerinti teikiamų socialinių paslaugų kokybę bei užtikrinti informacijos apie socialines paslaugas prieinamumą gyventojams;

 teikiant socialines paslaugas aktyviai bendradarbiauti su kitomis rajono institucijomis ir organizacijomis (Užimtumo tarnyba, vaiko teisių apsaugos tarnybomis, policija, švietimo, sveikatos priežiūros įstaigomis, nevyriausybinėmis organizacijomis bei kitomis įstaigomis ir organizacijomis);

 taikyti atvejo vadybą suteikiant šeimoms kompleksinę pagalbą, kuri ne tik padėtų išspręsti vaiko ir šeimos problemas, bet ir sudarytų sąlygas šeimai pačiai siekti reikiamų pokyčių, užtikrinančių vaiko saugumą, jo interesus;

 skatinti globėjų (rūpintojų) paiešką, veiklą, siekti, kad vaikai, netekę tėvų globos, būtų kuo rečiau apgyvendinti institucinėje globos įstaigoje;

 pagalba globėjams (rūpintojams) ir įvaikintojams, konsultavimo bei mokymų organizavimo paslaugų teikimas, suteikiant žinių ir kompetencijų, reikalingų auginant globojamus (rūpinamus) ir įvaikintus vaikus;

 skatinti savanorystės veiklą, teikiant socialines paslaugas, stengtis maksimaliai pasinaudoti savanorių pagalba;

 atsižvelgiant į pandemijos grėsmę ir ekstremalios situacijos keliamą itin didelį pavojų senyvo amžiaus asmenims bei asmenims, turintiems lėtinių ligų, užtikrinti jiems gyvybiškai svarbių paslaugų teikimą.

**3. Socialinių paslaugų plano rengėjai**

|  |  |  |  |
| --- | --- | --- | --- |
| Eil.Nr. | Socialinių paslaugų plano rengėjų vardai, pavardės | Darbovietė | Pareigų pavadinimas |
| 1,  | Vitalis Giedrikas | Rokiškio rajono savivaldybės administracijos Socialinės paramos ir sveikatos skyrius | Vedėjas |
| 2. | Zita Čaplikienė  | Rokiškio rajono savivaldybės administracijos Socialinės paramos ir sveikatos skyrius | Vedėjo pavaduotoja |
| 3. | Dalia Zibolienė | Rokiškio rajono savivaldybės administracijos Socialinės paramos ir sveikatos skyrius | Vyriausioji specialistė |
| 4. | Jolanta Paukštienė | Rokiškio socialinės paramos centras | Direktorė |

**II. BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas**

**4.1. Vidutinis metinis gyventojų skaičius ir sudėtis:**

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1  |  2 | 3 |
| 1. | Gyventojų skaičius | 28728 |
|  | iš jų: |  |
| 1.1. | mieste | 13592 |
| 1.2. | kaime | 15136 |
| 2. | Iš bendro gyventojų skaičiaus: |  |
| 2.1. | Pensinio amžiaus neįgalūs asmenys | 2064 |
| 2.2. | Darbingo amžiaus neįgalūs asmenys | 1295 |
| 2.3. | Jaunimas (14–29 m.)  | 5179 |
| 2.4. | Pagyvenę asmenys (65 ir vyresni)  | 7470 |
| 2.5. | Vaikai, kuriems nustatytas neįgalumas | 167 |
| 3. | Vaikai (iki 18 m.)  | 4254 |
|  | Iš jų : |  |
| 3.1. | socialinės rizikos vaikai | 339 |
| 3.2. | socialinės rizikos šeimos | 181 |

**4.2. Gyventojų socialinių paslaugų poreikius sąlygojantys veiksniai**

 Gyventojų socialinių paslaugų poreikius ir socialinio tinklo kūrimąsi sąlygoja išorės aspektai ir vidiniai veiksniai.

 **Išorės aspektai.** Socialinių paslaugų poreikiui ir tinklo plėtojimui rajone turi įtakos politiniai veiksniai ir jų pokyčiai, įtakojantys socialinės apsaugos politiką Lietuvoje: Lietuvos Respublikos įstatymai, Vyriausybės nutarimai ir kiti teisės aktai, reglamentuojantys socialinių paslaugų teikimą.

 Vykdant Socialinių paslaugų įstatymą, daug dėmesio skiriama socialinių paslaugų tikslingumui, efektyvumui, kokybei. Jame numatytos valstybinės dotacijos socialinėms paslaugoms, teikiamoms asmenims su sunkia negalia, tai įpareigoja sukurti ir šių paslaugų teikimui reikalingą infrastuktūrą.

 Planuojant ir organizuojant socialinių paslaugų teikimą, orientuojamasi į Lietuvos Respublikos socialinės apsaugos ir darbo ministerijos įgyvendinamas užimtumo ir socialinės politikos priemones ir vykdomas projektus.

 Svarbiausi uždaviniai yra kokybiškas socialinių paslaugų teikimas, tenkinant gyventojų socialinių paslaugų poreikius, skurdo ir socialinės atskirties mažinimas.

 **Vidiniai veiksniai**. Rokiškio rajono demografinę ir socialinę situaciją atspindi: gyventojų skaičius, jų pasiskirstymas kaimo ir miesto vietovėse, gyventojų amžius, vidutinė tikėtina gyvenimo trukmė, natūrali gyventojų kaita, santuokų ir ištuokų skaičius.

 Rokiškio rajone. Rokiškio rajone kaip ir visoje Lietuvoje, ilgėja vidutinė gyvenimo trukmė ir tarp vyrų, ir tarp moterų. Randasi daugiau senyvo amžiaus žmonių, kuriems labai svarbu, kad būtų užtikrintos tinkamos, kokybiškos ir prieinamos socialinės paslaugos.

 Atsižvelgiant į Rokiškio socialinės paramos centro teikiamų paslaugų pokyčius, galima teigti, kad didėja dienos ir trumpalaikės socialinės globos institucijoje, pagalbos į namus paslaugų poreikis. Dienos socialinės globos namuose asmenims su sunkia negalia, apgyvendinimo savarankiško gyvenimo namuose, socialinių įgūdžių ugdymo ir palaikymo paslaugų poreikis yra patenkinamas.

 2019 m. centras vykdė šias funkcijas: teikė rajono gyventojams bendrąsias ir specialiąsias, socialinės globos paslaugas. Pagalbą į namus gavo 119 rajono gyventojų: Rokiškio miesto, Obelių, Pandėlio, Jūžintų, Juodupės Rokiškio kaimiškosios seniūnijose. 2019 m. dienos socialinės globos paslaugos namuose suteiktos 41asmeniui, turintiems sunkią negalią. Vykdant ,,Integralios pagalbos projektą“ paslaugos suteiktos 35 asmenims. Integralią pagalbą teikė dvi komandos, įsigytos dvi transporto priemonės, du mobilūs keltuvai, dvi mobilios vonios įrangos, masažo stalas, masažo kėdė. Komandas sudaro slaugytojos, padėjėjai, masažuotoja.

 Rokiškio socialinės paramos centro Jūžintų dienos ir trumpalaikės socialinės globos centre buvo teikiamos trumpalaikės socialinės paslaugos 29 asmenims, turintiems negalią. Socialinių įgūdžių ugdymo ir palaikymo paslaugos Jaunuolių centre buvo teikiamos 14 asmenų, turinčių negalią.

 Rokiškio socialinės paramos centro Šeimos ir vaiko gerovės centras veiklą pradėjo 2018 m. liepos 1 d., perkėlus į jį dirbti 16 (15,75 etato) seniūnijų socialinių darbuotojų darbui su socialinės rizikos šeimomis. Pradžioje buvo įdarbinti 3 atvejo vadybininkai, kuriais persikvalifikavo socialiniai darbuotojai. Šiuo metu dirba 4 atvejo vadybininkai. Atvejo vadybininkai kartu su socialiniais darbuotojais turėjo pervertinti 161 šeimą, įrašytą į Rokiškio rajono savivaldybės teritorijoje gyvenančių socialinės rizikos šeimų, auginančių vaikus, apskaitą, taip pat atlikti atvejo vadybą šeimoms, apie kurių problemas, nesaugią aplinką nuolat gauna informaciją iš Valstybės vaiko teisių apsaugos ir įvaikinimo tarnybos, savivaldybių administracijų, rajono seniūnų, švietimo įstaigų, bendruomenių. 2019 m. buvo inicijuoti 580 atvejo vadybos posėdžiai, 23 šeimoms nutrauktas socialinių paslaugų teikimas, nes šeimos pradėjo savarankiškai spręsti problemas. 2020 m. pradžioje teikiamos socialinės paslaugas 181 šeimoms, jose auga 339 vaikai.

 Centro atvejo vadybininkai ir socialiniai darbuotojai skatina paslaugas teikiamų šeimų atstovus dalyvauti grupiniuose psichoterapiniuose užsiėmimuose, pozityvios tėvystės mokymuose, psichologo individualiose konsultacijose, mediacijoje, taip stiprinti tėvystės įgūdžius, pažinti save, mokytis savarankiškai spręsti kylančias problemas.

 Šeimos ir vaiko gerovės centras transporto paslaugą suteikė 44 šeimoms. Dažniausiai klientai vežami į priklausomybių ligų centrus, konsultacines poliklinikas, Vilniaus vaiko raidos centrą, Vilniaus Santaros klinikas.

 Globos centras – Rokiškio socialinės paramos centro padalinys, kurio tikslas – vykdant institucinės globos pertvarką, užtikrinti įvaikintiems vaikams, budinčių globotojų, socialinių globėjų, giminaičių globojamiems (rūpinamiems) vaikams, patiems globėjams, globotojams, įtėviams ar asmenims, ketinantiems jais tapti, suteikti konsultacinę, psichosocialinę, teisinę ir kitą pagalbą siekiant tinkamo vaiko, įvaikio ugdymo ir auklėjimo šeimai artimoje aplinkoje.

 2019 m. Globos centras teikė globėjų ir įtėvių mokymo ir konsultavimo (toliau – GIMK) paslaugas, sudarė tarpusavio bendradarbiavimo sutartis su budinčiais globotojais. 2019 m. Globos centre buvo parengta 8 globėjų (rūpintojų) šeimos ir 1 budinčiųjų globotojų šeima. Globos centro darbuotojos šeimoms vidutiniškai per mėnesį suteikia po 173 paslaugas.

 Rokiškio socialinės paramos centras bendradarbiauja su užsienio socialiniais partneriais – Vokietijos Respublikos Estenfeldo miesto Maltos ordino savanoriais, kurie kartą per metus aplanko rajoną su labdaros siuntomis, jas išvežioja po seniūnijas, bendruomenes. Centras bendradarbiauja su Socialinės paramos ir sveikatos skyriumi, seniūnijomis, Raudonojo Kryžiaus draugijos Rokiškio komitetu, ,,Carito“ organizacija ir kitomis organizacijomis ir įstaigomis.

 Atsižvelgiant į rajono socialinių paslaugų plėtrą ir socialinių paslaugų poreikį, Obelių vaikų globos namuose įsteigtame Krizių centre teikiamos socialinės priežiūros paslaugas moterims ir jų vaikams, negalinčioms gyventi savo namuose dėl artimųjų smurto, neturinčios gyvenamojo būsto, nukentėjusioms nuo stichinių nelaimių.

**4.3. Kiti rodikliai**

 2019 m. gruodžio 31 d. savivaldybės teritorijoje gyveno 28728 žmonės, kasmet pastebimas nuolatinis gyventojų mažėjimas. Gyventojų senėjimas, nedarbas, piktnaudžiavimas alkoholiu, ekonominė situacija, jaunimo migracija – visa tai sąlygoja didėjantį socialinių paslaugų poreikį ilgalaikės (trumpalaikės) socialinės globos, pagalbos į namus, apgyvendinimo savarankiško gyvenimo namų paslaugų bei socialinių paslaugų socialinės rizikos šeimoms. Pagrindinė rajono gyventojų mažėjimo priežastis – didelis mirtingumas ir palyginti mažas gimstamumas. Gyventojai keičia gyvenamąją vietą, darbingo amžiaus gyventojai išvyksta į didmiesčius, užsienį.

**Gimstamumas ir mirtingumas**

|  |  |  |  |  |  |  |
| --- | --- | --- | --- | --- | --- | --- |
|  | **2014 m.** | **2015 m.**  | **2016 m.** | **2017 m.** | **2018 m.** | **2019 m.** |
| Gimusių skaičius | 274 | 251 | 221 | 226 | 227 | 182 |
| Mirusių skaičius | 608 | 579 | 587 | 592 | 574 | 540 |

 Naujausia statistika skelbia, kad per 12 metų vaikų skaičius nuo 0 iki 17 metų amžiaus Lietuvoje sumažėjo 22 procentais, o Lietuvos sveikatos statistikos duomenys atskleidžia vis prastėjančią populiacijos sveikatos būklę. 2019 m. Rokiškio rajone gimė 182 vaikai. Mirtingumas Rokiškio rajone, palyginti su 2018 m., sumažėjo, mirė 540 gyventojas.

**Situacija Rokiškio rajono darbo rinkoje** **2019 metais**

 Vadovaudamasi Lietuvos Respublikos socialinės apsaugos ir darbo ministro 2018 m. gruodžio 12 d. įsakymo Nr. A1-715 ,,Dėl Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, rengimo tvarkos aprašo patvirtinimo“ pakeitimu, šiais metais Rokiškio rajono savivaldybė dalyvaus Užimtumo skatinimo ir motyvavimo paslaugų nedirbantiems ir socialinę paramą gaunantiems modelio įgyvendinime. Šiame projekte dalyvaus dar 25 savivaldybės. Svarbiausi dalyvavimo atrankos kriterijai – aukštas nedarbo lygis ir nemažas skaičius ilgalaikių bedarbių. Modeliui įgyvendinti skirta Lietuvos valstybės biudžeto specialioji tikslinė dotacija – 83,3 tūkst. eurų.

 Per 2019 metus į Užimtumo tarnybos Panevėžio klientų aptarnavimo departamento Rokiškio skyrių (toliau – Rokiškio skyrius) kreipėsi 3057 darbo ieškantys asmenys, iš jų: 1860 vyrų, 1197 moterys, 851 jaunuolis iki 29 m., 871 vyresnis nei 50 metų asmuo, 1611 gyvenančių kaimo vietovėse, 165 absolventai, 142 neįgalieji, kuriems nustatytas 30–55 proc. darbingumo lygis.

 Vidutinis metinis nedarbas Rokiškio rajone 2019 m. siekė 12,5 proc. ir buvo 0,9 procentinio punkto aukštesnis nei vidutinis 2018 m. nedarbas (11,6 proc.). Pernai vyrų vidutinis metinis nedarbas Rokiškio rajone buvo vos 0,1 procentinio punkto aukštesnis nei moterų – darbo neturėjo 12,5 proc. rajono vyrų ir 12,4 proc. moterų. Įsidarbinti sunkiau pavykdavo vyresnio amžiaus asmenims – 50 metų ir vyresnių asmenų vidutinis metinis nedarbas siekė 14,7 proc. atitinkamos amžiaus grupės gyventojų. Jaunimo nedarbas buvo ženkliai žemesnis – 6 proc. Vertinant Panevėžio apskritį, aukštesnis vidutinis metinis nedarbas 2019 m. buvo tik Kupiškio rajone (12,9 proc.).

 Per 2019 m. darbdaviai užregistravo 1615 laisvų darbo vietų (77,9 proc. nuolatiniam darbui). Tai aukščiausia darbo jėgos paklausa per pastaruosius 3 metus (2017 m. – 1504 laisvos darbo vietos, 2016 m. – 1579). 15,7 procentus sudarė laisvos darbo vietos vadovams ir specialistams, 55,9 proc. – kvalifikuotiems darbininkams, 28,4 proc. – nekvalifikuotiems darbininkams. Tarp kvalifikuotų darbininkų ir specialistų darbdaviai dažniausiai ieškojo pardavėjų (98 laisvos darbo vietos), tarptautinių pervežimų vairuotojų-ekspeditorių (81), pardavimų vadybininkų (51), virėjų (41), pieno produktų gamintojų (37), traktorininkų (34), plataus profilio statybininkų (32).

 Per praėjusius metus padėta įsidarbinti 1557 Rokiškio skyriuje bedarbiais registruotiems rajono gyventojams (registruoti 2018 m. ir ankstesniais metais) – 3,2 proc. daugiau nei 2018 m. 87 proc. darbo ieškojusių asmenų įsidarbino pagal neterminuotą darbo sutartį (2017 m. – 82 proc.).

2019 metais aktyvios darbo rinkos politikos priemonėse dalyvavo 856 Rokiškio skyriuje registruoti bedarbiai: paramos mokymuisi priemonėse – 347, remiamojo įdarbinimo – 205, paramos darbo vietoms steigti – 66, paramos judumui – 238.

 2020 m. sausio 1 d. Rokiškio skyriuje buvo registruoti 2269 bedarbiai, kurie sudarė 12,9 proc. darbingo amžiaus rajono gyventojų (2018-01-01 – 12,8 proc.). Sausio pradžioje Rokiškio skyriuje darbo ieškojo 1058 moterys, jų nedarbas – 12,6 proc., 1211 vyrų, kurių nedarbas – 13,2 proc., 289 jaunuoliai iki 29 m., jų nedarbas – 6 proc., 973 vyresni nei 50 metų asmenys, jų nedarbas – 15 proc., 1347 gyvenantys kaimo vietovėse, 68 absolventai, 161 neįgalusis (30–55 proc. darbingumo lygis).

 2020 metų pradžioje Panevėžio apskrityje buvo įregistruoti 12964 bedarbiai, kurie sudarė 9,4 proc. darbingo amžiaus apskrities gyventojų (2019-01-01 – 9,9 proc.). Sausio pradžioje buvo įregistruoti 6934 bedarbiai vyrai, kurių gyvenamoji vieta yra Panevėžio apskrityje, jų nedarbas – 10,5 proc., 6030 bedarbių moterų, jų nedarbas – 9,2 proc., 2158 jaunuoliai iki 29 m. amžiaus, jų nedarbas – 5,9 proc. Sausio 1 d. Panevėžio apskrityje aukščiausias nedarbas buvo Rokiškyje (12,9 proc.), Pasvalyje (12,5 proc.) ir Kupiškyje (12,4 proc.), o žemiausias Panevėžyje (mieste ir rajone) (7,9 proc.) ir Biržuose (11,8 proc.).

 2020 m. pradžioje Užimtumo tarnybos teritoriniuose padaliniuose visoje šalyje buvo registruoti 154,4 tūkst. bedarbių ir jie sudarė 8,9 proc. šalies darbingo amžiaus gyventojų. 2020-01-01 Užimtumo tarnybos duomenų bazėje buvo registruota beveik 4,2 tūkst. laisvų darbo vietų.

|  |  |  |  |  |
| --- | --- | --- | --- | --- |
| Nedarbo lygis, proc. | 2020-01-01 | 2019-01-01 | 2019 m.vidutinis metinis | 2018 m.vidutinis metinis |
| Šalyje | 8,9 | 8,7 | 8,5 | 7,9 |
| Panevėžio apskrityje | 9,9 | 9,9 | 9,4 | 9 |
| Rokiškio rajone, iš jų: | 12,9 | 12,8 | 12,5 | 11,6 |
|  vyrų | 13,2 | 13 | 12,5 | 11,6 |
|  moterų | 12,6 | 12,6 | 12,4 | 11,5 |
|  Jaunimo iki 29 m. amžiaus | 6 | 5,6 | 6 | 5,2 |
|  Vyresnių nei 50 m. asmenų | 15 | 14,9 | 14,7 | 13,8 |

**Nedarbo lygis Rokiškio rajono seniūnijose 2020 m. sausio 1 d.\*:**

|  |  |
| --- | --- |
| Seniūnija | Nedarbo lygis, proc. |
| Kazliškio sen. | 11,6 |
| Kamajų sen. | 11,2 |
| Kriaunų sen. | 11,3 |
| Obelių sen. | 14,1 |
| Pandėlio sen. | 11,8 |
| Panemunėlio sen. | 16,6 |
| Rokiškio kaimiškoji sen. | 9,5 |
| Jūžintų sen. | 11,5 |
| Juodupės sen. | 17,6 |
| Rokiškio miesto sen. | 9,2 |

 \* Duomenys yra apytiksliai, nes nedarbo lygis skaičiuotas, atsižvelgiant į 2018 m. darbingo amžiaus asmenų atskirose seniūnijose duomenis.

Jau kelinti metai sunkiai besiverčiantys rajono gyventojai aprūpinami maisto produktais iš Europos pagalbos labiausiai skurstantiems asmenims fondo. Įgyvendinant šį projektą, Socialinės paramos ir sveikatos skyrius dalyvauja kartu su partneriu Lietuvos Raudonojo Kryžiaus draugijos Rokiškio skyriumi. Daugiausia maisto pagalbos produktais aprūpinami Rokiškio miesto sen. – 856 gyventojai, Rokiškio kaimiškoje seniūnijoje sen. – 509, Juodupės sen. – 524, mažiausia – Kazliškio sen. – 107, Kriaunų sen. – 134 gyventojai. Lyginant pastaruosius metus, gyventojų, gaunančių maisto paramą iš labiausiai skurstantiems asmenims fondo, 2019 m. padidėjo, nes padidintos valstybės remiamos pajamos. Savivaldybės administracijos direktoriaus įsakymu parama skiriama ir kitais atvejais, jeigu bendrai gyvenančių asmenų pajamos vienam nariui (arba vieno gyvenančio asmens) yra didesnės nei 1,5 VRP dydžio, bet neviršija 2,2 VRP dydžių per mėnesį, kai vienas iš bendrai gyvenančių asmenų (vienas gyvenantis asmuo), yra neįgalus ar pensinio amžiaus, bendrai gyvenantys asmenys (vienas iš tėvų) augina 3 ir daugiau vaikų, šeimoms, kuriose vaiką (vaikus) augina vienas iš tėvų, bendrai gyvenantys asmenys (vienas gyvenantis asmuo) patiria dideles išlaidas dėl šeimos nario ligos ir kitų nelaimių atveju ir kitais atvejais.

|  |  |  |  |  |  |  |
| --- | --- | --- | --- | --- | --- | --- |
| Paslaugos pavadinimas | 2014 m. | 2015 m. | 2016 m.  | 2017 m. | 2018 m. | 2019 m.  |
| Europos pagalba labiausiai skurstantiems asmenims fondo | 5111 | 5052 | 4339 | 3950 | 4155 | 4872 |

**5. Esamos socialinių paslaugų infrastruktūros savivaldybėje analizė**

|  |  |  |  |  |
| --- | --- | --- | --- | --- |
| Eil.Nr. | Socialinių paslaugų įstaigos tipas pagal žmonių socialines grupes | Socialinių paslaugų įstaigos pavadinimas | Pavaldumas | Vietų (gavėjų) skaičius |
| iš viso | iš jų finansuojamų savivaldybės |
| 1. | Socialinės globos namai, šeimynos  | Skemų socialinės globos namai | Socialinės apsaugos ir darbo ministerijai | 360 | 32 |
| Pasvalio specialioji mokykla | Pasvalio rajono savivaldybės administracija | 40 | 1 |
| Zarasų socialinės globos namai | Socialinės apsaugos ir darbo ministerijai | 210 | 7 |
| Jotainių socialinės globos namai | Socialinės apsaugos ir darbo ministerijai | 190 | 2 |
| Lavėnų socialinės globos namai | Socialinės apsaugos ir darbo ministerija | 99 | 1 |
| Vilijampolės socialinės globos namai | Socialinės apsaugos ir darbo ministerija | 173 | 1 |
| Senjorų socialinės globos namai | Socialinės apsaugos ir darbo ministerija | 220 | 1 |
| Dūseikių socialinės globos namai | Socialinės apsaugos ir darbo ministerija | 245 | 1 |
| Viešoji įstaiga Integruotų sveikatos paslaugų centras | Viešoji įstaiga | 10 | 1 |
| Šiaulių vaikų globos namai ,,Šaltinis“ | Socialinės apsaugos ir darbo ministerija | 50 | 1 |
| Obelių vaikų globos namai | Socialinės apsaugos ir darbo ministerija | 40 | 16 |
|  Algimanto Bandzos socialinių paslaugų namai | Socialinės apsaugos ir darbo ministerija | 35 | 1 |
| Vilniaus archivyskupijos ,,Carito“ motinos ir vaiko namai | Lietuvos ,,Caritas“ | 30 | 2 |
| Katalėjos šeimyna | Privati | 12 | 9 |
| Rokiškio šv. apaštalo evangelisto Mato parapijos senelių globos namai | Parapijos | 40 | 38 |
| 2. | Vaikų dienos centrai | Lietuvos vaikų teisių gynimo organizacijos,,Gelbėkit vaikus“ dienos centrai4 vaikų dienos centrai | NVO | Pagal poreikį |  |
| Maltos ordino pagalbos tarnybaVaikų dienos centras ,,Pas maltiečius“ | NVO | Pagal poreikį |  |
| 3. | Socialinių paslaugų įstaigos | Rokiškio socialinės paramos centras | Savivaldybės biudžetinė įstaiga | Pagal poreikį |  |
| 4. | Nevyriausybinės organizacijos | Rokiškio rajono neįgaliųjų draugija | NVO | Pagal poreikį |  |
| Rokiškio diabeto klubas ,,Rokiškis“ | NVO | Pagal poreikį |  |
| VšĮ Panevėžio kurčiųjų reabilitacijos centro Rokiškio skyrius | NVO | Pagal poreikį |  |
| Rokiškio rajono klubas ,,Artritas“ | NVO | Pagal poreikį |  |
| Viešosios įstaigos Panevėžio ir Utenos regionų aklųjų centro Rokiškio skyrius | NVO | Pagal poreikį |  |
| Rokiškio rajono neįgaliųjų sporto klubas ,,Olimpija“ | NVO | Pagal poreikį |  |
| Lietuvos Raudonojo Kryžiaus draugijos Rokiškio komitetas | NVO | Pagal poreikį |  |
| 5. | Švietimo įstaigos | Rokiškio vaikų lopšelio-darželio ,,Pumpurėlis“ neįgaliųjų vaikų grupė | Savivaldybei | Pagal poreikį |  |
| Rokiškio pagrindinė mokykla | Savivaldybei | Pagal poreikį |  |
| 6. | Medicininės įstaigos | Užimtumo ir socialinės reabilitacijos centras | VšĮ Rokiškio psichiatrijos ligoninei | Pagal poreikį |  |

 Rokiškio rajono savivaldybės tarybos sprendimu rajone sudaryta Nevyriausybinių organizacijų taryba. Į Nevyriausybinių organizacijų tarybą deleguojami delegatai iš įvairių nevyriausybinių organizacijų, taip pat savivaldybės atstovai, tarybos nariai.

**5.1. Socialinių paslaugų infrastruktūros išsidėstymas ir socialinių paslaugų savivaldybėje (seniūnijose) pakankamumo lygis**

 Daugiausia Rokiškio rajono savivaldybės socialinių paslaugų įstaigų yra įsikūrusios Rokiškio mieste: Rokiškio rajono savivaldybės administracijos Socialinės paramos ir sveikatos skyrius, Rokiškio socialinės paramos centras, Socialinių įgūdžių ugdymo ir palaikymo Jaunuolių centras, Jaunimo centras, Rokiškio pagrindinė mokykla, Rokiškio šv. apaštalo evangelisto Mato parapijos senelių globos namai, nevyriausybinės organizacijos : Rokiškio rajono klubas ,,Artritas“, Lietuvos Raudonojo kryžiaus draugijos Rokiškio skyrius, Rokiškio rajono neįgaliųjų sporto klubas ,,Olimpija“, Rokiškio rajono neįgaliųjų draugija, viešosios įstaigos Panevėžio ir Utenos regiono aklųjų centro Rokiškio skyrius, ,,Carito“ Rokiškio skyrius, Maltos ordinas ir kitos. Obeliuose įsikūręs Rokiškio socialinės paramos centro padalinys – Obelių savarankiško gyvenimo namai, Obelių vaikų globos namai ir jo padalinys – Krizių centras; Jūžintuose – Jūžintų dienos ir trumpalaikės socialinės globos centras; Rokiškio kaimiškoje seniūnijoje – Skemų socialinės globos namai.

 Daugumos Rokiškio rajono socialinių paslaugų įstaigų infrastruktūra yra gera, nes buvo vykdomi europiniai projektai. 2016 m. pradėtas įgyvendintas projektas ,,Integrali pagalba į namus“. 2019 m. liepos 10 d. Socialinės apsaugos ir darbo ministerijos įsakymu skirtas papildomas finansavimas, buvo atliktas esminis sutarties pakeitimas. Nuo 2020 m. sausio mėn. gautas papildomas finansavimas iš ESFA projektui ,,Integrali pagalba į namus‘‘ iki 2022 m. sausio 31 d. Integralios pagalbos paslaugų teikimo tikslas – sudaryti sąlygas asmeniui kuo ilgiau visavertiškai gyventi namuose, užtikrinti tinkamą socialinės globos ir slaugos paslaugų organizavimą ir teikimą, stiprinti asmens gebėjimus ir savarankiškumą, palaikyti socialinius ryšius su šeima, bendruomene. Artimiesiems nereikia atsisakyti darbo, kad galėtų prižiūrėti savo artimuosius. Integralios pagalbos paslaugos – tai visuma slaugos ir dienos socialinės globos paslaugų, kurias teikiant asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra.

 Rokiškio rajone integralią pagalbą organizuoja, koordinuoja ir administruoja Rokiškio socialinės paramos centras. Įgyvendinat šį projektą, 2019 m. pagalbą teikė dvi mobilios komandos (viena komanda aptarnaus miesto gyventojus, kita komanda – kaimo gyventojus). Jos aprūpintos darbui reikalingais automobiliais, įranga, sanitarinėmis ir higienos priemonėmis. Komandoje dirba slaugytojas, slaugytojo padėjėjas, masažuotojas, socialinis darbuotojas ir socialinio darbuotojo padėjėjas. Projekto įgyvendinimo laikotarpiu integrali pagalba jau suteikta 61 asmeniui. Teikiamos socialinės ir sveikatos priežiūros paslaugos padeda patenkinti gyvybinius tikslinių grupių poreikius namų aplinkoje, išvengti perkėlimo į stacionarias ilgalaikės globos įstaigas.

 Rokiškio rajono savivaldybės administracija vykdo priemonės Nr. 08.4.1-ESFA-416 ,,Kompleksinės paslaugos šeimai“ projektą. 2017 m. lapkričio 3 d. Rokiškio rajono savivaldybės administracija pasirašė sutartį su Europos socialinio fondo agentūra (suma – 215 102,50 Eur). Projekto partneriai –Rokiškio socialinės paramos centras, visuomeninė organizacija ,,Gelbėkit vaikus“, VšĮ Saviugdos centras. Projekto tikslas – padidinti bendruomenėje teikiamų paslaugų prieinamumą ir kokybę, plėtoti paslaugas šeimai. Įgyvendinant projekto veiklą, teikiamos kompleksinės paslaugos: pozityvios tėvystės mokymai, psichosocialinė pagalba, mediacija. Veiklos pradėtos vykdyti nuo 2018 m. vasario 21d. Didžiausias poreikis rajone yra individualioms ir grupinėms psichologo konsultacijoms, pozityvios tėvystės mokymams. Pasiteisino seniūnijose organizuojami grupiniai psichologiniai užsiėmimai, grupėse susirinkę žmonės analizavo jų šeimose, bendruomenėje kylančias problemas, ieškojo sprendimo būdų. 2020 m. pasirašytas papildomas finansavimas, ir gautos papildomos lėšos asmeninio asistento paslaugai. Deja, dėl karantino šios paslaugos yra sustabdytos.

 Bendrųjų socialinių paslaugų tinklas rajone yra gana išvystytas ir mieste, ir kaimiškose seniūnijose. Bendrąsias paslaugas teikia seniūnijoje socialinio darbo organizatorius, kuris:

* informuoja, konsultuoja seniūnijoje gyvenančius ir besikreipiančius asmenis dėl socialinių paslaugų ir socialinės paramos;
* tarpininkauja ir atstovauja senų, neįgalių ir socialinės rizikos asmenų interesams institucijoje, įstaigose, sprendžiant įvairias (teisines, ūkines, buitines problemas, tvarkant dokumentus, mokant mokesčius, registruojant pas gydytojus, organizuojant ūkinius darbus) socialines problemas;
* tiria gyvenimo ir buities sąlygas, kartu su klientais sprendžia susidariusias problemas, ieško sprendimo būdų;
* konsultuoja piniginės paramos klausimais, renka dokumentus ir skaičiuoja kieto kuro kompensacijas;
* įvertina socialinių paslaugų poreikį asmenų (šeimų), kurie kreipiasi dėl socialinių paslaugų, sudaro asmens (šeimos) bylas ir pateikia Socialinės paramos ir sveikatos skyriui;
* aktyviai bendradarbiauja su bendruomenėmis, visuomeninėmis organizacijomis;
* kartu organizuoja sociokultūrines paslaugas, siekia kaime mažinti socialinę atskirtį, dalyvauja seniūnijų socialinės paramos teikimo komisijos darbe.

Rokiškio socialinės paramos centras teikia specialaus transporto organizavimo paslaugas, asmeninės higienos ir priežiūros paslaugas. Rokiškio socialinės paramos centro asmeninės higienos ir priežiūros paslaugos teikiamos tik kartu su socialinės priežiūros ir socialinės globos paslaugomis (Obelių savarankiško gyvenimo namuose, Jūžintų dienos ir trumpalaikės socialinės globos centre).

 Nevyriausybinės organizacijos teikia socialinių ir savarankiško gyvenimo įgūdžių ugdymo, palaikymo ar atkūrimo, asmeninio asistento pagalbos, užimtumo įvairiuose amatų būreliuose ir klubuose, meninių bei kitų gebėjimų lavinimo meno, kultūros, būreliuose, kolektyvuose, klubuose, sportinių gebėjimų lavinimo sporto būreliuose, klubuose paslaugas pagal Socialinės reabilitacijos paslaugų neįgaliesiems bendruomenėje projektus. 2019 m. šias paslaugas gavo 313 asmenų, iš kurių 287 suaugę neįgalieji, 26 šeimos nariai. Nemaža dalis socialines paslaugas teikiančių visuomeninių organizacijų savo veiklą daugiausia vykdo mieste, todėl miesto gyventojams jų teikiamos paslaugos yra labiau prieinamos negu kaimo gyventojams. Kaimo vietovėse neįgaliųjų, gaunančių šias paslaugas, skaičius yra labai nedidelis, tačiau nevyriausybinės organizacijos stengiasi plėsti ir teikti paslaugas šių asmenų kategorijai. Socialinės reabilitacijos paslaugų neįgaliesiems bendruomenėje projektams vykdyti buvo skirtos lėšos iš savivaldybės biudžeto – 9848 Eur, ir iš valstybės biudžeto – 39889 Eur, iš viso – 49737 Eur. Daugiausia lėšų panaudota neįgaliųjų dienos užimtumui, asmeninio asistento pagalbai.

 2019 m. Neįgaliųjų reikalų departamentas prie SADM perdavė Rokiškio rajono neįgaliųjų draugijai pagal panaudos sutartį automobilį, pritaikytą neįgaliesiems vežti vežimėliuose, ir teikti transporto paslaugas Rokiškio rajono savivaldybėje gyvenantiems neįgaliesiems. Šios paslaugos teikimui iš rajono biudžeto buvo skirta 6550,00 tūkst. eurų.

 Pagalbos į namus socialines paslaugas 2019 m. teikė Rokiškio socialinės paramos centro darbuotojai. Ši paslauga buvo teikiama neįgaliems senyvo amžiaus asmenims bei darbingo amžiaus asmenims su negalia, socialinės atskirties šeimoms ir jų vaikams. Rokiškio mieste ir Rokiškio kaimiškoje, Obelių, Jūžintų, Pandėlio, Juodupės seniūnijose šias paslaugas gavo 119 klientų. Iš pagrindinių paslaugų daugiausia suteikiama pagalba buityje ir namų ruošoje, organizuojant sveikatos priežiūrą (medikamentų išrašymas, pirkimas), maitinimą (maisto produktų pirkimas). Papildomų paslaugų poreikis nėra didelis, daugiausia teikiamos šios paslaugos: langų valymas, aplinkos tvarkymas, būsto išvalymas. Nemažai pagalbos paslaugų suteikia savanoriai, kaimynai, socialinių pašalpų gavėjai, atlikdami visuomenei naudingus darbus, nevyriausybinės organizacijos.

 Obelių savarankiško gyvenimo namuose teikiamos apgyvendinimo savarankiško gyvenimo namuose paslaugos, 2019 m. šios paslaugos suteiktos 40 asmenų – neįgaliems, senyvo amžiaus, socialinės rizikos asmenims, socialinės rizikos šeimoms ir jų vaikams. Šių paslaugų poreikis yra patenkinamas. Pagrindinė problema teikiant šias paslaugas: asmenys, gaunantys šias paslaugas, neieško būdų, kaip integruotis į bendruomeninį gyvenimą.

 Dienos socialinės globos paslaugos namuose 2019 m. buvo teikiamos 41 asmeniui. Šios paslaugos teikiamos darbingo amžiaus asmenims su negalia ir senatvės pensijos amžių sukakusiems asmenims su sunkia negalia. Šios paslaugos teikiamos iki 8 valandų per parą ir suteikia galimybę neįgaliųjų artimiesiems dirbti. Jūžintų dienos ir trumpalaikės socialinės globos centre dienos ir trumpalaikės socialinės globos paslaugas gauna 29 asmenys. Trumpalaikė socialinė globa teikiama iki 6 mėn. Kai paslaugų gavėjams nustatomas kitų socialinių paslaugų poreikis, jie perkeliami į kitas socialinės globos įstaigas. Kartu su socialinių darbuotojų pagalba, nesuradus kitų galimybių, paslaugų gavėjams paslaugų teikimo terminas pratęsiamas, nes dažniausiai nėra kitų alternatyvų šioms socialinėms paslaugoms.

 Socialinių įgūdžių ugdymo ir palaikymo dienos jaunuolių centre paslaugas 2019 m. gavo 14 jaunuolių, turinčių negalią.

 Ilgalaikę socialinę globą Rokiškio rajone teikia šios įstaigos: Rokiškio šv. apaštalo evangelisto Mato parapijos senelių globos namai, Skemų socialinės globos namai. Taip pat šias paslaugas senyvo amžiaus ir darbingo amžiaus asmenys su negalia gauna Zarasų, Lavėnų, Vilijampolės, Dūseikių, Senjorų socialinės globos namuose, Integruotų sveikatos paslaugų centre ir kitose globos įstaigose.

 2019 m. pradėta teikti trumpalaikė socialinė globa vaikui su sunkia negalia Pasvalio specialiojoje mokykloje.

 Socialinės globos paslaugos vaikams, laikinai likusiems be tėvų globos ir kuriems nustatyta laikinoji arba nuolatinė globa, teikiamos Obelių vaikų globos namuose, taip pat likusiems be tėvų globos paslaugas teikia Panevėžio A. Bandzos kūdikių ir vaikų globos namai, Katalėjos šeimyna, Vilniaus arkivyskupijos ,,Carito“ motinos ir vaiko namai, Šiaulių vaikų globos namai ,,Šaltinis“.

 Kasmet vis daugiau asmenų pagal asmens poreikio nustatymą teikiamos nestacionarios socialinės paslaugos: socialinė priežiūra, dienos socialinė globa namuose arba institucijoje, tačiau poreikis ilgalaikei socialinei globai dar nėra visiškai patenkinamas. Apgyvendinimo savarankiško gyvenimo namuose paslauga teikiama iki 6 mėn., tačiau alternatyvių paslaugų, kurios geriausiai atitiktų asmens poreikius, – nėra, todėl paslaugos pratęsiamos ilgesniam laikui, kartu su socialinių darbuotojų pagalba ieškant galimybių įsikurti savarankiškai. 2019 m. ilgalaikei socialinei globai iš viso apgyvendinti 9 asmenys įvairiose globos įstaigose. 2019 m. gruodžio 31 d. 14 asmenų laukia ilgalaikės socialinės globos paslaugų socialinės globos įstaigose**.**

**6. Savivaldybės galimybių teikti socialines paslaugas ir socialinio poreikio įvertinimas (per 2019 m.)**

 Bazinė Rokiškio savivaldybės socialinių paslaugų infrastruktūra sukurta, socialinėms problemoms kokybiškai spręsti skiriama daugiau lėšų, tačiau paslaugų poreikis tam tikroms gyventojų grupėms dar išlieka:

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Asmenų (šeimų) skaičius, kuriems socialinių paslaugų poreikis įvertintas | Asmenų (šeimų) skaičius, kuriems socialinių paslaugų poreikis nepatenkintas |
| *1.* | *2* | *3* | *4* |
| 1.  | Ilgalaikė socialinė globa | 89 | 14 |
| 2. | Trumpalaikė ir dienos socialinė globa | 37 | 4 |
| 3. | Dienos socialinė globa namuose | 41 | x |
| 4. | Apgyvendinimas savarankiško gyvenimo namuose | 40 | x |
| 5.  | Pagalba į namus | 119 | 9 |
| 6. | Socialinių įgūdžių ugdymas ir palaikymas namuose ir institucijoje | Pagal poreikį | x |
| 7. | Bendrosios paslaugos | Pagal poreikį | x |

 **6.1. Savivaldybės organizuojamų socialinių paslaugų analizė**

 Siekiant įvertinti socialinių paslaugų poreikį rajono savivaldybėje, toliau pateikiame socialinių paslaugų analizę pagal atskiras paslaugų gavėjų grupes bei socialinių paslaugų rūšis. Neįgaliesiems Rokiškio rajono savivaldybės Socialinės paramos ir sveiktos skyrius organizuoja būsto pritaikymą. Vykdant Būsto pritaikymo žmonėms su negalia programą, rajono savivaldybės biudžete 2019 m. buvo numatyta lėšų šios programai vykdyti. 2019 m. 1 neįgalusis, turintis judėjimo ir apsitarnavimų funkcijų sutrikimų, aprūpintas vikšriniu laiptų kopikliu, dviem neįgaliesiems su sunkia negalia įrengtos nuožulnos. 2019 m., vadovaujantis Šeimų, auginančių vaikus su negalia, socialinio saugumo stiprinimo pritaikinant būstą ir gyvenamąją aplinką tvarkos aprašu, buvo vykdoma būsto pritaikymo programa vaikams, turintiems sunkią negalią. Pagal šią programą 4 vaikams, turintiems sunkią negalią, nupirktos sensorinės prekės (balansavimo priemonės, pasunkintos ir judesius varžančios priemonės, vaizdinės stimuliacijos priemonės, supimo, garso slopinimo įrangos, automobilinė kėdutė). Vienam vaikui su sunkia negalia įrengtos asmens higienos patalpos.

|  |  |  |  |  |  |  |
| --- | --- | --- | --- | --- | --- | --- |
| **Programos pavadinimas**  | 2014 m | 2015 m. | 2016 m. | 2017 m. | 2018 m. | 2019 m. |
| **Aprūpinimas techninės pagalbos priemonėmis** | 525 | 489 | 709 | 578 | 578 | 537 |
| **Būsto ir aplinkos pritaikymas**  | 1 | 1 | 2 | 7 (iš jų 3 vaikai, turintys sunkią negalią) | 4 (iš jų 1 vaikui) | 8 (iš jų 5 vaikai) |

 Rokiškio socialinės paramos centras aprūpina techninės pagalbos priemonėmis iš valstybės biudžeto lėšų, vidutinė eilė priklauso nuo techninės pagalbos priemonės (funkcinių lovų reikia palaukti iki 1 mėn., kitos priemonės skiriamos iš karto, jeigu yra sandėlyje). Daugiausiai skiriama judėjimo negalią turintiems asmenims šių priemonių: ramentų, vaikštynių, neįgaliojo vežimėlių.

 Rokiškio socialinės paramos centras teikia bendrąsias, socialinės priežiūros ir socialinės globos paslaugas senyvo ir darbingo amžiaus asmenims su negalia, vaikams su negalia, socialinės rizikos šeimoms (asmenims), asmenims ir kitoms asmenų grupėms.

 2019 m. dienos ir trumpalaikės socialinės globos paslaugos asmenims su sunkia negalia dotuojamos iš valstybės biudžeto tikslinių dotacijų. Socialinių darbuotojų ir atvejo vadybininkų, teikiančių socialines paslaugas šeimoms, kurioms reikalingos socialinės paslaugos, lėšos skiriamos iš valstybės tikslinių dotacijų.

 Ilgalaikė socialinė globa teikiama senyvo amžiaus asmenims, kuriems nustatytas vidutinis arba didelis specialiųjų poreikių lygis, taip pat darbingo amžiaus žmonėms, kurių darbingumo lygis 20–40 procentų. Šias paslaugas teikia Lietuvos Respublikos socialinės apsaugos ir darbo ministerijos pavaldumo socialinės globos namai, Rokiškio šv. apaštalo evangelisto Mato parapijos senelių globos namai ir viešosios įstaigos..

**Rajono gyventojų, apgyvendintų socialinės globos įstaigose, skaičius (2019 m. gruodžio 31 d.)**

|  |  |
| --- | --- |
|  Socialinės globos namai  | Asmenų skaičius, kuriems suteikta ilgalaikė socialinė globa |
| Skemų socialinės globos namai | 32 |
| Zarasų socialinės globos namai | 7 |
| Lavėnų socialinės globos namai | 1 |
| Jotainių socialinės globos namai  | 2 |
| Vilijampolės socialinės globos namai | 1 |
| VŠĮ ,,Senevita‘‘ | 1 |
| Dūseikių socialinės globos namai | 1 |
| Senjorų socialinės globos namai | 1 |
| Integruotų sveikatos paslaugų centras | 1 |
| Algimanto Bandzos socialinių paslaugų namai | 1 |
| VšĮ krizių centras ,,Angelų pieva“ | 1 |

 Vertinant rajono socialinių paslaugų apimtis, matyti, kad Rokiškio rajone daugiausia socialinės priežiūros ir socialinės globos paslaugų gauna tie asmenys, kuriems nustatytas didelis arba vidutinis specialiųjų poreikių lygis, taip pat darbingo amžiaus asmenys, turintys negalią. Socialinės priežiūros paslaugos teikiamos taip pat senyvo amžiaus asmenims, socialinės rizikos šeimoms ir vaikams, socialinės rizikos asmenims.

 Rokiškio rajono savivaldybės administracijos direktoriaus 2018 m. liepos 20 d. įsakymu Nr. AV-753 ir 2018 m. rugsėjo 18 d. įsakymu AV.927 patvirtintas Budinčių globėjų, globėjų (rūpintojų) šeimų ir vaikų socialinės globos institucijų, sutinkančių priimti likusį be tėvų globos vaiką bet kuriuo paros metu, sąrašas: krizės atveju iš nesaugios aplinkos vaikai gali būti apgyvendinami Obelių vaikų globos namuose, Rokiškio rajono ligoninėje ir pas vieną budinčią globotoją. Vaikams, netekusiems tėvų globos trumpalaikė socialinė globa taip pat teikiama įstaigose, kurios yra pavaldžios Socialinės apsaugos ir darbo ministerijai, taip pat šeimynose, šeimose. 2017 m. įsteigus Obelių vaikų globos namų padalinį – Krizių centrą, apgyvendinimo paslaugos suteikiamos, moterims ir jų vaikams smurto ir kitais atvejais. Taip pat socialinės priežiūros paslaugos teikiamos Vilniaus arkivyskupijos ,,Carito“ motinos ir vaiko namuose.

 Aktualiausia problema rajone socialinės rizikos asmenys – tai elgetaujantys, valkataujantys, piktnaudžiaujantys alkoholiu, įsitraukę į nusikalstamą veiklą, smurtaujantys ar patyrę smurtą asmenys, iš dalies arba visiškai netekę gebėjimų savarankiškai rūpintis gyvenimu bei dalyvauti visuomenės gyvenime, benamiai, grįžę iš įkalinimo įstaigų ir kt. Šiems asmenims rajone teikiamos bendrosios paslaugos, aprūpinami drabužiais, avalyne, maisto produktais. Skiriamos vienkartinės pašalpos socialinių darbuotojų vardu, kad būtų sutvarkyti asmens tapatybės dokumentai. Jiems suteikiamos apgyvendinimo savarankiško gyvenimo namuose paslaugos, nedraustų privalomuoju sveikatos draudimu ir gulinčių dėl sveikatos būklės slaugos ir palaikomojo gydymo ligoninėje gydymas apmokamas iš savivaldybės biudžeto lėšų, skirtų slaugai pagal socialines indikacijas. Tačiau jų nenoras keistis, nepriimti socialinio darbuotojo pagalbos, labai apsunkina socialinių paslaugų teikimą.

**7. Socialinių darbuotojų ir socialinių darbuotojų padėjėjų skaičius savivaldybėje**

|  |  |  |  |
| --- | --- | --- | --- |
| Eil. Nr. | Įstaigos | Socialinių darbuotojų skaičius(iš viso) | Socialinių darbuotojų padėjėjų skaičius |
| 1. | Savivaldybės socialinių paslaugų įstaigose: |  |  |
| Rokiškio socialinės paramos centras | 33 | 49 |
| Rokiškio šv. apaštalo evangelisto Mato parapijos senelių globos namai | 2 | 9 |
| Skemų socialinės globos namai | 13 | 72 |
| Obelių vaikų globos namai | 13 | 18 |
| 2. | Savivaldybės administracijoje | 11 | - |
| iš jų seniūnijose: | 11 |  |
|  | Iš viso | 72 | 148 |

**8. Trumpa ankstesnių metų socialinių paslaugų plano įgyvendinimo rezultatų apžvalga**

 Socialinių paslaugų planas rengiamas nuo 2008 metų. Įvertinus 2019 metų socialinių paslaugų plane numatytus uždavinius ir priemones, buvo teikiamos visos plane numatytos socialinės paslaugos.

 Pagrindiniai socialinių paslaugų gavėjai yra neįgalūs, senyvo amžiaus asmenys, socialinės rizikos šeimos ir asmenys, vaikai su negalia, kuriems buvo teikiamos bendrosios, socialinės priežiūros ir socialinės globos paslaugos.

 Į socialinių paslaugų teikimą buvo įtrauktos ir nevyriausybinės organizacijos, kurių teikiamos paslaugos reikalingos rajono neįgaliesiems.

 2020 m. metais svarbu išlaikyti ir plėsti teikiamų socialinių paslaugų įvairovę bei apimtis, taip pat užtikrinti paslaugų kokybę. Visos rajono įstaigos turi visas reikiamas licencijas ir teikia kokybiškas paslaugas, atitinkančias socialinės globos licencijai keliamus reikalavimus. Esant finansinėms galimybėms, atsižvelgiant į Rokiškio rajono strateginį plėtros planą, būtina užtikrinti socialinių paslaugų teikimą rajono gyventojams.

**III. UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros kryptys:**

socialinių paslaugų, skirtų pasirūpinti neįgaliais ir senyvo amžiaus asmenimis jų gyvenamojoje aplinkoje teikimo plėtra;

 socialinės priežiūros paslaugų teikimo kokybės riziką patiriančioms šeimoms gerinimas, siekiant kuo ilgiau išlaikyti šių asmenų (šeimų) savarankiškumą kasdieninėje veikloje, kad šių šeimų vaikai gyventų saugų ir pilnavertį gyvenimą;

 socialinių paslaugų šeimoms, kurių vaikams nustatyta laikinoji globa, plėtra, siekiant grąžinti vaikus į biologines šeimas;

 rajono gyventojų skatinimas globoti vaikus, būsimųjų globėjų mokymas;

 dienos ir trumpalaikės socialinės globos paslaugų teikimas institucijoje asmenims su negalia, senyvo amžiaus asmenims, taip pat asmenims, turintiems specialiuosius poreikius;

 intensyvios krizių įveikimo pagalbos teikimas visoms paslaugų gavėjų grupėms pagal socialinių paslaugų katalogą;

 socialinių paslaugų teikimo, pasitelkiant nevyriausybines organizacijas, savanorius plėtra;

 kokybiškų socialinių paslaugų teikimo užtikrinimas;

 dienos socialinės globos paslaugų (integrali pagalba) namuose asmenims su sunkia negalia plėtra.

 kompleksinių paslaugų šeimai, užtikrinant paslaugų prieinamumą kuo arčiau gyvenamosios vietos plėtra.

 Prioritetinės žmonių socialinės grupės, kurioms reikia teikti ar plėsti socialines paslaugas:

 senyvo amžiaus asmenys ar asmenys su sunkia negalia;

 socialinę riziką patiriančios šeimos ir jų vaikai;

 socialinės rizikos suaugę asmenys;

 vaikai, kuriems nustatyta laikinoji ar nuolatinė globa;

 nepakankamas pajamas turintys ir skurstantys asmenys ir jų šeimos;

 įvairią negalią turintys asmenys.

 Atsižvelgiant į pandemijos grėsmę ir ekstremalios situacijos keliamą itin didelį pavojų senyvo amžiaus asmenims bei asmenims, turintiems negalią, užtikrinti gyvybiškai svarbių paslaugų teikimą tokiu dažnumu, kad būtų patenkinti asmens gyvybiniai poreikiai: suteikiamos sveikatos priežiūros paslaugos, aprūpinama maistu, medikamentais.

 Vykdant perėjimą nuo institucinės globos šeimoje ir bendruomenėje teikiamų paslaugų neįgaliesiems ir likusiems be tėvų globos, pertvarkant Obelių vaikų globos namus, numatyti alternatyvias socialines paslaugas Rokiškio rajono gyventojams.

**10. Priemonių planas**

|  |
| --- |
| **1 tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarioms paslaugoms. Teikti socialinės priežiūros paslaugas, siekiant kuo ilgiau išlaikyti asmenų savarankiškumą kasdieninėje veikloje** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais)finansavimo šaltiniai | Atsakingi vykdytojai | Laukiamas rezultatas |
| Sukurti socialinių paslaugų įvairovę | Teikti pagalbos į namus paslaugas seniems, neįgaliems asmenims, socialinės rizikos asmenims ir šeimoms pagal nustatytą poreikį | Rokiškio rajono savivaldybės biudžeto lėšos – 170000,00 eurų | Rokiškio socialinės paramos centro padalinys,,Pagalba į namus“  | Poreikis pagal galimybes bus patenkinamas, paslaugos plečiamos kitose seniūnijose |
| Teikti apgyvendinimo savarankiško gyvenimo namuose paslaugas asmenims pagal nustatytą poreikį | Rokiškio rajono savivaldybės biudžeto lėšos – 105000,00 eurų | Rokiškio socialinės paramos centro padalinys – Obelių savarankiško gyvenimo namai | Poreikis bus patenkinamas |
| Teikti socialinių įgūdžių ugdymo ir palaikymo paslaugas | Rokiškio rajono savivaldybės biudžeto lėšos – 48000,00 eurų | Rokiškio socialinės paramos centro padalinys – Socialinių įgūdžių ugdymo ir palaikymo dienos centras vaikams ir jaunuoliams | Poreikis bus patenkintas |
|  Teikti socialinių įgūdžių ir ugdymo paslaugas  | Valstybės biudžeto dotacija – 309000,00 eurų | Rokiškio socialinės paramos centro padalinys – Šeimos ir vaiko gerovės centras | Poreikis bus patenkintas |

|  |
| --- |
| **2 tikslas** – **vystyti dienos ir trumpalaikės socialinės globos paslaugas institucijoje ir namuose, siekiant išvengti socialinės atskirties. Įgyvendinti ,,Integrali pagalba į namus“ projektą. Sukurti ir plėtoti kokybiškos integralios pagalbos (socialinės globos ir slaugos) teikimo namuose sistemą neįgaliems ir senyvo amžiaus asmenims, gyvenantiems Rokiškio rajono savivaldybės teritorijoje.**  |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),finansavimo šaltiniai | Atsakingi vykdytojai | Laukiamas rezultatas |
| Plėsti dienos socialinės globos paslaugas namuose ir institucijoje  | Teikti dienos socialinės globos paslaugas namuose senyvo amžiaus asmenims, darbingo amžiaus neįgaliems asmenims, kuriems nustatytas nuolatinės slaugos poreikis, didelių specialiųjų poreikių lygis.Teikti integralios pagalbos paslaugas (pagal integralios pagalbos plėtros projektą) | LR valstybės biudžeto specialioji tikslinė dotacija (pagal poreikį)ES lėšos integralios pagalbos projektui –170 000,00 eurų | Rokiškio socialinės paramos centras –Dienos socialinės globos padalinys  | Poreikisbus patenkinamas |

|  |
| --- |
| **3 tikslas** – **organizuoti socialinės reabilitacijos paslaugų neįgaliesiems bendruomenėje projektų vertinimą ir įgyvendinimą** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),finansavimo šaltiniai | Atsakingi vykdytojai | Laukiamas rezultatas |
| Skatinti visuomeninių organizacijų bendradarbiavimą teikiant socialines paslaugas | Bendradarbiauti su Rokiškio rajono nevyriausybinėmis organizacijomis teikiant socialines paslaugas, telkiant savanorius socialiniam darbui bei koordinuojant jų veiklą | 17500,00 eurų Rokiškio rajono savivaldybės administracija, socialinės reabilitacijos paslaugų neįgaliesiems bendruomenėje projektams iš dalies finansuoti (20 proc.) ir valstybės biudžeto lėšos dėl projektų finansavimo.Skirti Rokiškio rajono neįgaliųjų draugijai 5000,00 Eur programai ,,Transporto paslaugų teikimas neįgaliesiems Rokiškio rajone“ įgyvendinti  | Rokiškio rajono savivaldybės administracija Socialinės paramos ir sveikatos skyriusRokiškio rajono nevyriausybinės organizacijos | Padidėjęs socialinių paslaugų teikimo mastas ir kokybiškas paslaugų teikimas |

|  |
| --- |
| **4 tikslas** – **formuoti vieningą kompleksinę socialinių paslaugų organizavimo ir teikimo sistemą, įgyvendinti Europos Sąjungos fondų investicijų veiksmų programos priemonių „Kompleksinės paslaugos šeimai“, „Institucinės globos pertvarka“ projektuose.**  |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),finansavimo šaltiniai | Atsakingi vykdytojai | Laukiamas rezultatas |
| Padidinti bendruomenėje teikiamų paslaugų prieinamumą ir kokybę, plėtoti paslaugas šeimai | Bendradarbiauti su nevyriausybinėmis organizacijomis, teikiant socialines paslaugas | Projektui skirta suma – 251 020,00 eurų  | Rokiškio rajono savivaldybės administracija  | Teikti kokybiškas ir visiems prieinamas socialines paslaugas, didinti socialinių paslaugų kokybę ir prieinamumą, mažinti socialinę atskirtį  |
| Skatinti vaikų globą šeimoje ir įvaikinimą | Projektas „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra“ | Projektui skirta suma – 106 783,00 eurų | Valstybės vaiko teisių apsaugos irįvaikinimo tarnyba, Rokiškio rajono savivaldybės administracija,Rokiškio socialinės paramos centras  | Įveiklinti globos centrus, konsultuoti su problemomis susidūrusius globėjus ar įtėvius, motyvuoti juos pokyčiams  |

**11. Regioninių socialinių paslaugų poreikis 2020 m.**

|  |  |  |
| --- | --- | --- |
| Eil. Nr. | Socialinių paslaugų rūšys pagal žmonių socialines grupes | Mastas(vietų sk.) |
| 1. | Ilgalaikė socialinė globa: senyvo amžiaus asmenims, kuriems nustatyta vidutiniai arba dideli specialieji poreikiai, taip pat darbingo amžiaus asmenims, kuriems nustatytas nedarbingumo lygis | 12 |

 Rajono savivaldybės ilgalaikės socialinės globos maksimali kaina, finansuojama pagal ilgalaikės socialinės globos sutartį, – 800,00 eurų.

**IV. FINANSAVIMO PLANAS**

**12. Socialinių paslaugų finansavimo šaltiniai**

|  |  |  |  |  |
| --- | --- | --- | --- | --- |
| Eil.Nr. | Socialinių paslaugų finansavimo šaltiniai | Pagal faktines išlaidas2018 m. | Pagal planines išlaidas2019 m. | Pagal planines išlaidas2020 m. |
| 1 | 2 | 3 | 4 | 5 |
| 1. | Savivaldybės biudžeto išlaidos socialinėms paslaugoms, eurais | 1177470,00 | 1242950,00 | 1578890,00 |
| 1.1. | Palyginti su bendru savivaldybės biudžetu, proc. | 3,80 | 3,98 | 4,77 |
| 1 | 2 | 3 | 4 | 5 |
| 2. | LR valstybės biudžeto specialiosios tikslinės dotacijos, eurai |  |  |  |
|  | Iš jų: |  |  |  |
| 2.1**.** | socialinės rizikos šeimų socialinei priežiūrai organizuoti | 212000,00 | 309000,00 | 319200,00 |
| 2.2. | asmenų su sunkia negalia socialinei globai organizuoti | 221680,00 | 257600,00 | 280000,00 |
| 2.3. | vaikų globos (rūpybos) išmokoms | 320887,00 | 435660,00 | 480000,00 |
| 3. | ES struktūrinių fondų lėšos, eurais | 125000,00 | 176840,00 | 176840,00 |
| 4. | Savivaldybės biudžeto lėšos, skirtosdėl projekto, eurais | 0 | 0 | 0 |
| 5. | Asmenų mokėjimai už socialines paslaugas, eurais | 71000,00 | 75000,00 | 75000,00 |
| 6. | Kitos lėšos, eurais | 0 | 0 | 0 |
|  | **Iš viso, eurais** | **950567,00** | **1254100,00** | **1331040,00** |

**12.1. Socialinių paslaugų finansavimo šaltinių įvertinimas**

 Savivaldybės biudžeto išlaidos socialinėms paslaugoms 2020 m. išauga, nes vykdoma socialinių paslaugų rajone plėtra.

**13. Socialinių paslaugų finansavimo iš savivaldybės biudžeto būdai**

|  |  |  |  |
| --- | --- | --- | --- |
| Eil. Nr. | Finansavimo būdai | Lėšos (eurais)2019 m. | Lėšos (eurais)2020 m. |
| 1. | Socialinių paslaugų pirkimas | - | - |
| 2. | Tiesioginis socialinių paslaugų įstaigų finansavimas, iš jo: |  |  |
| 2.1. | savivaldybės pavaldumo įstaigoms –Rokiškio socialinės paramos centrui | 866450,00 | 1191390,00 |
| 2.2. | socialinių paslaugų įstaigoms pagal lėšų kompensavimo sutartis | 280000,00 | 280000,00 |
| 2.3. | nevyriausybinių organizacijų įstaigoms pagal lėšų kompensavimo sutartis | - | - |
| 3. | Savivaldybės biudžeto lėšos, skirtos nevyriausybinėms ir kitoms organizacijoms | 16500,00 | 17500,00 |
| 4. | Finansavimas, vykdant socialinių paslaugų programas: |  |  |
| slauga pagal socialines indikacijas | 25000,00 | 30000,00 |
| Rokiškio šv. apaštalo evangelisto Mato parapijos senelių globos namai  | 55000,00 | 60000,00 |
|  | Iš viso: | 1242950,00 | 1578890,00 |

**14. Lėšos, reikalingos žmogiškųjų išteklių plėtrai**

 Vienas iš svarbiausių veiksnių, nuo kurių priklauso teikiamų socialinių paslaugų kokybė, yra paslaugų teikėjų profesionalumas, kvalifikacijos lygis, todėl labai svarbu, kad socialinį darbą dirbantys asmenys turėtų galimybę nemokamai kelti savo kvalifikaciją įvairiuose mokymuose.

 Nuo 2017 m. sausio 17 d., priėmus Lietuvos Respublikos valstybės ir savivaldybių įstaigų darbuotojų darbo apmokėjimo įstatymą Nr. XIII-198, suvienodintos darbo apmokėjimo sąlygos ir dydžiai valstybės ir savivaldybių biudžetinių įstaigų darbuotojų, dirbančių pagal darbo sutartis, finansuojamų iš valstybės ir savivaldybės biudžeto.

**15. Savivaldybės finansinių galimybių palyginimas su numatytų priemonių finansavimu**

 Rokiškio rajono savivaldybės strateginio veiklos plano Socialinės paramos ir sveikatos apsaugos paslaugų kokybės gerinimo programoje yra numatytos priemonės, kurios finansuojamos iš rajono savivaldybės biudžeto, valstybės biudžeto specialiosios tikslinės dotacijos ir kitų finansavimo šaltinių.

 Atlikus socialinių paslaugų poreikio skirtingoms žmonių grupėms analizę, 2020 metais bus stengiamasi, kad gyventojų socialinių paslaugų poreikiai būtų patenkinami. Siekiant išlaikyti socialinių paslaugų kokybę ir kiekybę, 2020 metais finansavimas socialinėms paslaugoms didėja. Socialinių paslaugų gyventojams teikimas organizuojamas, atsižvelgiant į prioritetines socialinių paslaugų gavėjų grupes, arčiau asmens gyvenamosios vietos ir atsižvelgiant į socialinius poreikius.

**15.1. Savivaldybės organizuojamų socialinių paslaugų įvertinimas**

 Rokiškio rajono savivaldybėje buvo teikiamos šios bendrosios socialinės paslaugos: informavimo, konsultavimo, tarpininkavimo ir atstovavimo, aprūpinimo būtiniausiais drabužiais ir avalyne, transporto, sociokultūrinės, asmens higienos ir priežiūros organizavimo. Specialios socialinės paslaugos: pagalba į namus, socialinių įgūdžių ugdymas ir palaikymas, laikinas apgyvendinimas. Socialinės globos paslaugos: dienos ir trumpalaikė socialinė globa. Didėja poreikis pagalbos į namus paslaugoms, todėl būtina ieškoti finansinių resursų šių paslaugų plėtrai.

 Pažymėtina, kad į socialinių paslaugų teikimą aktyviai įsitraukia ir rajone veikiančios nevyriausybinės organizacijos. Pastebima aktyvesnių kaimo bendruomenių savanoriška pagalba teikiant paslaugas gyventojams. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos paslaugos, todėl šioms paslaugoms ir bus skiriamas ypatingas dėmesys.

 Rokiškio rajone sukurtas socialinių paslaugų tinklas yra išplėtotas senyvo amžiaus ir suaugusiems asmenims su negalia, vaikams su negalia ir kitoms grupėms. 2018 m. įsteigus Obelių vaikų globos namuose Krizių centro padalinį, skirtą moterims ir jų vaikams, negalinčioms gyventi namuose dėl artimųjų smurto, neturinčioms gyvenamojo būsto merginoms ir moterims iki 25 metų, kurioms iki pilnametystės buvo įsteigta laikinoji arba nuolatinė globa, moterims ir jų vaikams, nukentėjusiems nuo stichinių nelaimių, moterims ir jų vaikams iš socialinės rizikos šeimų, išspręsta gana opi socialinė problema. Šiems paslaugų gavėjams teikiamos socialinės priežiūros paslaugos.

**V. PLĖTROS VIZIJA IR PROGNOZĖS**

**16. Socialinių paslaugų plėtros vizija**

 Socialinių paslaugų plėtros vizija – teikti socialines paslaugas ir kitokią socialinę paramą gyventojams, kuriems būtina pagalba, užtikrinant orumo nežeminančias gyvenimo sąlygas ir tenkinat jų būtiniausius poreikius.

 Išplėtotas socialinių paslaugų tinklas tenkins visų bendruomenės narių poreikius socialinėms paslaugoms, sumažės savireguliacijos, savipagalbos, socialinės atskirties ir užimtumo problemos. Didėjanti socialinių darbuotojų darbo patirtis ir kompetencija, pagerins teikiamų socialinių paslaugų kokybę.

 Lietuvos Respublikos Socialinės apsaugos ir darbo ministro 2014 m. vasario 14 d. įsakymu Nr. A1-83 patvirtintas Perėjimo nuo institucinės globos šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 m. veiksmų planas (toliau – Veiksmų planas). Veiksmų planu siekiama 2014–2020 m. laikotarpiu numatyti nuoseklius ir koordinuotus veiksmus, skatinančius perėjimo iš institucinės socialinės globos prie paslaugų neįgaliems suaugusiems asmenims, turintiems proto ir (ar) psichikos negalią, vaikams ir jaunimui, turintiems proto ir (ar) psichikos negalią, likusiems be tėvų globos vaikams, įskaitant kūdikius, šeimoms bendruomenėje ir pagalbos šeimai, globėjams (rūpintojams) sistemos kūrimą.

 Pagal priemonę „Institucinės globos pertvarka: investicijos į infrastruktūrą“ savivaldybės administracija pateikė projektą „Rokiškio rajono bendruomeninių vaikų globos namų ir vaikų dienos centrų tinklo plėtra“. Projekto lėšomis nupirktas gyvenamasis namas su žeme Rokiškyje, bus pritaikytas neįgaliesiems, nupirkti reikiami baldai ir įranga, reikalinga gyventi 6–8 vaikams. Su projekto partneriais – asociacija „Gelbėkit vaikus“ Rokiškio vaikų dienos centru, Maltos ordino pagalbos tarnyba planuojama sustiprinti trijų veikiančių vaikų dienos centrų (įsikūrusių Pandėlio gimnazijoje, Juodupės lopšelyje-darželyje ir Senamiesčio progimnazijos Kriaunų padalinyje) infrastruktūrą. Su kaimo bendruomene „Pakriauna“ planuojama įkurti naują vaikų dienos centrą Pakriauniuose (Obelių sen.). Bendruomeninių vaikų globos namų įkūrimas suteiks galimybę globos netekusiems vaikams teikti paslaugas šeimai artimoje aplinkoje, vaikų dienos centrų infrastruktūros plėtra sudarys sąlygas rajono vaikams arčiau gyvenamosios vietos gauti dienos globos socialines paslaugas.

**17. Prognozuojamos socialinės paslaugos**

 Teikiant socialines paslaugas ir per ateinančius trejus metus plečiant socialinių paslaugų tinklą ir mastą, bus orientuojamasi į prioritetines socialinių paslaugų gavėjų grupes: neįgaliuosius asmenis, senyvo amžiaus asmenis, socialinės rizikos vaikus, socialinės rizikos šeimas ir asmenis. Šioms gavėjų grupėms plėtojant paslaugas ypatingas dėmesys bus skiriamas nestacionarių paslaugų, užtikrinančių pilnavertį asmens gyvenimą savo paties namuose teikimui. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos socialinės globos paslaugos.

Šioms paslaugų gavėjų grupėms reikia plėsti tokių rūšių paslaugas:

* Senyvo amžiaus asmenims, neįgaliems asmenims – pagalbos namuose. Šios paslaugos turėtų sudaryti palankias sąlygas asmeniui kuo ilgiau turėti savarankišką ir visavertį gyvenimą bendruomenėje, savo namuose bei sumažintų stacionarios globos poreikį.
* Neįgaliems ir senyvo amžiaus asmenims, turintiems sunkią negalią, – dienos socialinės globos paslaugos asmens namuose. Taip pat pagal galimybes teikti integralios pagalbos paslaugas.
* Neįgaliems ir senyvo amžiaus asmenims, turintiems negalią, – dienos ir trumpalaikės socialinės globos paslaugos institucijoje.
* Socialinės rizikos šeimoms – gerinti socialinių įgūdžių ugdymo ir palaikymo paslaugų kokybę.
* Socialinės rizikos asmenims, šeimoms, neįgaliems ir senyvo amžiaus asmenims – užtikrinti apgyvendinimo savarankiško gyvenimo namuose teikiamų paslaugų kokybę.
* Kompleksinių paslaugų teikimas, užtikrinant paslaugų prieinamumą kuo arčiau gyvenamosios vietos, siekiant įgalinti šeimą įveikti iškilusias krizes ir derinti šeimos ir darbo įsipareigojimus.
* Vaikų dienos centrų infrastruktūros stiprinimas, didinant centrus lankančių vaikų skaičių, plečiant jiems teikiamas paslaugas;
* Laikinosios ir nuolatinės vaikų globos plėtra, stiprinant globos centro veiklas, įkuriant bendruomeninius vaikų globos namus.

**18. Savivaldybės biudžeto augimo perspektyva ir numatomas pokytis**

 2020 metais savivaldybės biudžeto lėšos, skiriamos socialinėms paslaugoms, didėja, todėl svarbu užtikrinti socialinių paslaugų kokybę ir plėtrą.

**19. Išteklių prognozė ateinantiems 3 metams**

 Siekiant geresnio socialinių paslaugų poreikio tenkinimo, rajone numatoma plėsti socialinių paslaugų rūšis pagal Socialinių paslaugų katalogą toms gyventojų grupėms, kurioms socialinių paslaugų poreikis nepatenkintas ar iš dalies tenkinamas. Lėšų numatoma gauti vykdant socialinius projektus.

**20. Siūlomos plėsti regioninės paslaugos, jų rūšys ir prognozuojamas mastas**

|  |  |
| --- | --- |
| Socialinių paslaugų rūšys (nurodomos pagal socialines grupes) | Mastas (vietų skaičius) |
| Ilgalaikė socialinė globa senyvo amžiaus ir suaugusiems asmenims su negalia. Dienos socialinė globa institucijoje, neįgaliesiems ir vaikams su negalia.Atokvėpio paslaugos | Pagal poreikį |

**VI. PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai**

 Rokiškio rajono savivaldybės socialinių paslaugų plano įgyvendinimo priežiūros vykdytojai yra Rokiškio rajono savivaldybės administracijos Socialinės paramos ir sveikatos skyrius, kuris atsakingas už socialinių paslaugų organizavimo administravimą kartu su kitais savivaldybės administracijos padaliniais ir socialinių įstaigų atsakingais asmenimis.

**22. Socialinių paslaugų plano įgyvendinimo priežiūros etapai ir įvertinimo rezultatai**

 Rokiškio rajono socialinių paslaugų planas bus vertinamas baigiantis kalendoriniams metams. Socialinės paramos ir sveikatos skyrius renka, sistemina, analizuoja informaciją apie teikiamas socialines paslaugas savivaldybės teritorijoje. Socialinių paslaugų įstaigos ir organizacijos teikia ketvirčio ir metines biudžeto vykdymo bei veiklos ataskaitas. Socialinės paramos ir sveikatos skyrius analizuoja ir vertina, kaip socialinių paslaugų įstaigos ir organizacijos įgyvendina Socialinių paslaugų plano tikslus ir uždavinius, ar efektyviai naudoja lėšas. Plano vertinimo rezultatai turės būti aptariami su socialinių paslaugų įstaigų vadovais, seniūnijų socialiniais darbuotojais, savivaldybės administracijos atstovais, nevyriausybinių organizacijų atstovais. Vertinimo metu aptariamos iškilusios kliūtys planui įgyvendinti, laukiamiems rezultatams pasiekti, ieškoma būdų kliūtims šalinti.

 **23. Pasiektų rezultatų, tikslų ir uždavinių analizė, numatytų** v**ykdyti priemonių efektyvumas**

 Atliekant plano peržiūrą bus vertinamas plano ir jo priemonių tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos socialinių paslaugų planui įgyvendinti, tikslams pasiekti.

 Vertinant socialinių paslaugų planą bus žiūrima, ar pasiekti laukiami rezultatai, ar įgyvendinamos visos priemonės laukiamiems rezultatams pasiekti, ar skirtos numatytos lėšos. Analizuojami veiksniai, kurie gali turėti reikšmės numatytiems rezultatams pasiekti, ir numatomos priemonės jiems pašalinti ar minimalizuoti.

 Ar efektyviai vykdomos numatytos priemonės, bus sprendžiama pagal socialinės apsaugos ir darbo ministro tvirtinamus socialinių paslaugų efektyvumo vertinimo kriterijus.

 Socialinių paslaugų plano įgyvendinimo priežiūra bus derinama su savivaldybėje nustatyta bendra strateginio plano stebėsenos tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS 2020 METŲ SOCIALINIŲ PASLAUGŲ PLANO PATVIRTINIMO“**

**AIŠKINAMASIS RAŠTAS**

 **Parengto projekto tikslai ir uždaviniai.** Patvirtinti Rokiškio rajono savivaldybės 2020 metų socialinių paslaugų planą.

 **Šiuo metu teisinis reglamentavimas.** Lietuvos Respublikos vietos savivaldos įstatymo 6 straipsnio 12 punktu ir 16 straipsnio 4 dalimi, Lietuvos Respublikos socialinių paslaugų įstatymas ir kiti teisiniai aktai, susiję su socialinėmis paslaugomis.

 **Sprendimo projekto esmė**. Vadovaujantis socialinių paslaugų įstatymu ir kitais teisiniais aktais, kiekvienais metais reikia taryboje patvirtinti Rokiškio rajono savivaldybės socialinių paslaugų planą. Plane numatyti socialinių paslaugų teikimo ir plėtros tikslai, atliktas savivaldybės socialinės ekonominės ir demografinės situacijos įvertinimas, esamų socialinių paslaugų infrastruktūros savivaldybėje analizė. Plane numatyta socialinių paslaugų uždaviniai ir priemonių planas – prioritetinės socialinių paslaugų plėtros kryptys, socialinių paslaugų finansavimo šaltiniai. Priemonių tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarių paslaugų įstaigų paslaugoms. Gerinti socialinės priežiūros paslaugų teikimą socialinės rizikos grupės šeimoms, taikant naują metodą – atvejo vadybą, įveiklinti globos centrą, skatinti vaikų globą šeimoje ir įvaikinimą**.** Plėtoti dienos socialinės paslaugas neįgaliems, senyvo amžiaus asmenims, vaikams su negalia, institucijoje ir asmens namuose. Organizuoti socialinės reabilitacijos paslaugų neįgaliesiems bendruomenėje projektų įgyvendinimą. Įgyvendinti ,,Integralios pagalbos (socialinės globos ir slaugos) teikimo namuose projektą neįgaliems asmenims Rokiškio rajone. Taip pat įgyvendinti Kompleksinės pagalbos šeimai projektą, užtikrinant paslaugų prieinamumą kuo arčiau gyvenamosios vietos, siekiant įgalinti šeimą įveikti iškilusias krizes ir derinti šeimos ir darbo įsipareigojamus.

 Rokiškio rajono savivaldybės administracijos direktoriaus įsakymu patvirtintas Socialinių paslaugų ir socialinės priežiūros kokybės kontrolės tvarkos aprašas. Kokybės kontrolės tikslas – užtikrinti ir gerinti socialinių paslaugų kokybę.

 Rokiškio rajono savivaldybė 2020 m. perima Obelių vaikų globos namų savininko teises ir pareigas, ilgalaikį materialųjį ir nematerialųjį turtą bei globos namų patikėjimo teise valdomą nekilnojamą turtą. Vykdant perėjimą nuo institucinės globos šeimoje ir bendruomenėje teikiamų paslaugų neįgaliesiems ir likusiems be tėvų globos, pertvarkant globos namus, numatyti alternatyvias socialines paslaugas Rokiškio rajono gyventojams.

 **Galimos pasekmės, priėmus siūlomą tarybos sprendimo projektą:**

 **teigiamos –** bus patvirtintas Rokiškio rajono savivaldybės 2020 metų socialinių paslaugų planas;

 **neigiamų** nėra.

 **Kokia sprendimo nauda Rokiškio rajono gyventojams**. Rajono gyventojams pateikiamas Rokiškio rajono savivaldybės 2020 metų socialinių paslaugų planas, kuriame nurodomi socialinių paslaugų teikimo ir plėtros tikslai, esamos socialinių paslaugų infrastuktūros analizė, prioritetinės socialinių paslaugų plėtros kryptys. Įgyvendinant naujus projektus, paslaugų gavėjai gaus įvairesnes jų poreikius bei lūkesčius atitinkančias paslaugas. Apie galimybes pasinaudoti teikiamomis paslaugomis informacija bus nuolat atnaujinama socialines paslaugas teikiančių institucijų internetinėse svetainėse. Rokiškio socialinės paramos centras apie teikiamas paslaugas rajono savivaldybės gyventojams nuolat informuos internetinėje svetainėje [www.rokiskiospc.lt](http://www.rokiskiospc.lt).

Paskelbus ekstremalią situaciją, užtikrinti, kad asmenys gautų paslaugas tokiu dažnumu, kad būtų patenkinti asmens gyvybiniai poreikiai: suteikiamos sveikatos priežiūros paslaugos, aprūpinama maistu, medikamentais.

 **Finansavimo šaltiniai ir lėšų poreikis**: sprendimui ųgyvendinti lėšos numatytos savivaldybės biudžete.

 **Suderinamumas su Lietuvos Respublikos galiojančiais teisės norminiais aktais**: Projektas neprieštarauja galiojantiems teisės aktams.

 **Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Vedėjo pavaduotoja Zita Čaplikienė